Diari Oficial de la Generalitat Valenciana


Sumari del DOGV 3532, del 06-07-1999 (1999/6103)

ORDRE de 21 de juny de 1999, de la Conselleria de Cultura, Educació i Ciència, per la qual es convoquen beques de formació de personal d'investigador i altres ajudes a la investigació i al desenvolupament tecnològic en la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3532

Data del DOGV
:   06-07-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/6103


Data del document
:   21-06-1999

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

 Descriptors 

:   * assignació per estudis
    * suport econòmic
    * canvi tecnològic
    * universitat
    * investigació científica

ORDRE de 21 de juny de 1999, de la Conselleria de Cultura, Educació i Ciència, per la qual es convoquen beques de formació de personal d'investigador i altres ajudes a la investigació i al desenvolupament tecnològic en la Comunitat Valenciana. [1999/X6103]
  
La Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenvolupament Tecnològic, establix el marc normatiu en el qual s'ha de desenrotllar l'actuació de la Generalitat en esta matèria i les finalitats essencials que han de perseguir les activitats de foment i de coordinació, que inclouen entre estes, específicament, les de millorar tecnològicament el sistema productiu valencià i promoure la difusió i l'aprofitament dels resultats obtinguts de la investigació.
  
D'acord amb el que disposa la dita llei, el programa d'Investigació Científica i Tècnica que s'inclou en els Pressupostos de la Generalitat Valenciana per a cada exercici, establix i dota un sistema d'ajudes a la investigació que té entre els objectius bàsics incrementar els mitjans humans del sistema valencià de ciència i tecnologia, que facilita la formació, el perfeccionament, la intercomunicació del personal investigador i la difusió dels resultats de la investigació, entre altres actuacions.
  
Per tot això, la Conselleria de Cultura, Educació i Ciència, en l'exercici de les funcions que té atribuïdes en matèria de foment de la investigació científica i tècnica, convoca, per mitjà d'esta ordre, la concessió de beques per a la formació de personal investigador i de suport tècnic, i també de diferents ajudes per a estades de becaris, professors i investigadors en centres d'investigació, i per a la realització de projectes de R+D, alhora que s'aproven les bases específiques per les qual se n'ha de regir la concessió.
  
En virtut d'això , i fent ús de les competències que em conferix l'article 35 de la Llei de la Generalitat Valenciana 5/1983, de 30 de desembre, del Govern Valencià,
  
ORDENE
  
Primer
  
Es convoquen les ajudes i beques que seguidament se citen, i s'aproven les bases per les quals se'n regirà la concessió, que s'inclouen com a annexos de la present ordre:
  
a) Beques predoctorals per a la formació de personal investigador.
  
b) Beques per a la formació de persones de suport tècnic a la investigació.
  
c) Ajudes per a estades de becaris en centres d'investigació.
  
d) Ajudes per a estades postdoctorals per a joves investigadors.
  
e) Ajudes per a estades a Espanya i a l'estranger de professors i investigadors que pertanyen a les plantilles de les universitats i d'altres centres d'investigació.
  
f) Ajudes per a estades d'investigadors convidats en universitats i altres centres d'investigació situats a la Comunitat Valenciana.
  
Ajudes per a la realització de projectes de R+D per investigadors doctors que no pertanyen a les plantilles de les universitats i centres d'investigació.
  
Així mateix, es fan públiques les àrees temàtiques d'aplicació de les esmentades ajudes i beques, que s'especifiquen en l'Ordre de 14 de gener de 1999, de la Conselleria de Cultura, Educació i Ciència (DOGV de 29.01.1999).
  
Segon
  
Esta convocatòria recull les accions que es desplegaran durant l'any 2000. Les beques i ajudes de la convocatòria es sufragaran a càrrec dels pressupostos de la Generalitat Valenciana per al 2000, amb el límit de les consignacions aprovades per al citat exercici. Les concessions es condicionen a l'existència de crèdit adequat i suficient per a això en els pressupostos del 2000. El pagament anticipat serà possible si la Llei de Pressupostos de la Generalitat Valenciana per a l'any 2000 així ho establix.
  
Tercer
  
Delega la directora general d'Ensenyaments Universitaris i Investigació l'exercici de la competència per dictar les resolucions derivades d'esta convocatòria.
  
DISPOSICIONS FINALS
  
Primera
  
Autoritza la directora general d'Ensenyaments Universitaris i Investigació per dictar, dins de l'àmbit de les seues competències, les resolucions necessàries per a l'aplicació i el desenrotllament de la present ordre.
  
Segona
  
Esta ordre entrarà en vigor l'endemà de la publicació en el Diari Oficial de la Generalitat Valenciana.
  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, la present ordre, que posa fi a la via administrativa, es podrà recórrer potestativament en reposició o bé plantejar directament el recurs contenciós administratiu, en els terminis i davant els òrgans que s'indiquen tot seguit:
  
El recurs de reposició s'haurà d'interposar davant el conseller de Cultura, Educació i Ciència, en el termini d'un mes comptador des de l'endemà de la present publicació.
  
El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana, en el termini de dos mesos comptadors des de l'endemà de la present publicació.
  
València, 21 de juny de 1999
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Normes generals de procediment d'aplicació en tots els annexos de la present ordre
  
1. Finalitat de la convocatòria
  
L'objecte d'esta convocatòria és regular el procediment de concessió, en règim de publicitat, objectivitat i concurrència competitiva, dels diferents tipus d'ajudes i de beques que s'especifiquen en els annexos corresponents.
  
2. Sol·licituds
  
Les sol·licituds, dirigides a la directora general d'Ensenyaments Universitaris i Investigació, es presentaran en el Registre General de la Conselleria de Cultura, Educació i Ciència, avinguda de Campanar, 32, València (46591). La presentació de les sol·licituds es pot fer també per qualsevol dels procediments previstos en l'article 38 de la Llei de Règim Jurídic de les Administracions Públiques i del Procediment Administratiu Comú.
  
Els models dels impresos informatitzats i normalitzats es poden obtindre en la Conselleria de Cultura, Educació i Ciència, en els vicerectorats d'investigació de les universitats públiques valencianes i en la Delegació del Consell Superior d'investigacions Científiques (CSIC) per a la Comunitat Valenciana. L'adreça d'Internet, per obtindre el text de la convocatòria i els formularis de sol·licitud és:
  
http://www.cult.gva.es/dgeui/homepage.htm
  
En cap cas pot aparéixer el mateix peticionari en més d'una sol·licitud d'ajuda per a les accions descrites en cada un dels annexos d'esta convocatòria.
  
3. Termini de presentació de les sol·licituds
  
El termini de presentació de les sol·licituds de les ajudes és el que s'establix en cada annex.
  
4. Esmena i millora de la sol·licitud
  
Si la sol·licitud no reunix els requisits exigits o la documentació presentada és incompleta, es requerirà la persona interessada perquè, en un termini de 10 dies, esmene la falta o adjunte els documents preceptius i s'indicarà que, si no ho fa d'esta manera, es considerarà que desistix de la petició, prèvia resolució en què es declare esta circumstància amb indicació dels fets produïts i les normes que són d'aplicació.
  
5. Valoració
  
La valoració dels criteris de selecció establits en cada annex es farà per mitjà d'un procés extern encarregat a l'Agència Nacional d'Avaluació i Prospectiva o, si procedix, la directora General d'Ensenyaments Universitaris i Investigació designarà uns experts per a cada circumstància.
  
6. Selecció i resolució
  
Una vegada finalitzat el procés d'avaluació, la concessió de les ajudes es farà per resolució de la directora general d'Ensenyaments Universitaris i Investigació, per delegació del conseller. La resolució d'adjudicació es publicarà en el Diari Oficial de la Generalitat Valenciana i es consideraran denegades les sol·licituds que no figuren en la relació.
  
La motivació de la resolució que s'adopte quedarà acreditada en l'expedient.
  
La resolució es dictarà en el termini màxim establit en cada annex. Si no es dicta la resolució en este termini, s'entendran desestimades les sol·licituds.
  
7. Obligacions
  
L'acceptació de les ajudes per part dels beneficiaris implica la subjecció a les obligacions generals derivades de la normativa vigent sobre ajudes o subvencions públiques i, particularment, a les que fa referència l'article 47 de la Llei d'Hisenda Pública de la Generalitat Valenciana.
  
Els beneficiaris estan obligats a realitzar l'activitat subvencionada en els termes de la resolució de concessió i a justificar-ne la realització en els terminis establits
  
En particular, els beneficiaris estan obligats a:
  
a) Realitzar l'activitat o adoptar el comportament que fonamenta la concessió de la subvenció.
  
b) Acreditar davant l'entitat que concedix la subvenció la realització de l'activitat o l'adopció del comportament i, també, el compliment dels requisits i les condicions que determinen la concessió o el gaudiment de l'ajuda.
  
c) La submissió a les actuacions de control financer que corresponen a la Intervenció General, pel que fa a les subvencions i les ajudes concedides.
  
d) Comunicar a l'entitat que concedix l'ajuda l'obtenció de subvencions o ajudes per a la mateixa finalitat, que procedixen de qualsevol administració o ens públic.
  
e) Fer constar en les memòries anuals que es redacten i, també, en els treballs fets, el patrocini de la Conselleria de Cultura, Educació i Ciència.
  
f) Qualsevol alteració tant de les condicions tingudes en compte per a la concessió d'estes ajudes, com dels requisits i condicions establits en la present ordre, i en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de concessió.
  
L'import de les ajudes o de les subvencions que regula esta ordre en cap cas podrà ser d'una quantitat tal que, aïlladament o en concurrència amb les subvencions o ajudes atorgades per altres administracions o ens públics o privats, supere el cost de l'activitat que ha de realitzar el beneficiari. En este cas, si la subvenció principal és la de la Generalitat Valenciana correspondrà el reintegrament de l'excés obtingut sobre el cost de l'activitat desenrotllada.
  
8. Seguiment
  
El seguiment cientificotècnic de les ajudes concedides és competència de la directora general d'Ensenyaments Universitaris i Investigació, que establirà els procediments adequats per a això i podrà designar també els òrgans o les comissions que considere oportuns per realitzar-lo.
  
Segons el que disposa l'article 47 de la Llei d'Hisenda Pública de la Generalitat Valenciana, procedirà el reintegrament de les quantitats percebudes i l'exigència dels interessos de demora des del moment del pagament de la subvenció en els casos següents:
  
Incompliment de l'obligació de justificació en els termes establits.
  
Obtindre la subvenció sense reunir les condicions requerides.
  
Incompliment de la finalitat per a la qual va ser concedida la subvenció.
  
Incompliment de les condicions imposades als beneficiaris amb motiu de la concessió de la subvenció.
  
Si, en l'exercici de les funcions d'inspecció o de control es deduïxen indicis d'una incorrecta obtenció, gaudiment o destinació de la subvenció o ajuda percebuda, els agents encarregats de realitzar-la podran acordar la retenció de les factures, documents equivalents o substitutius i de qualsevol document relatiu a les operacions en què es manifesten els indicis.
  
9. Normes supletòries
  
En el que no preveuen estes bases s'ajustarà a allò que disposen les normes que són d'aplicació i, especialment, les següents:
  
La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada parcialment per la Llei 4/1999, de 13 de gener.
  
El text refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991.
  
La Llei de Pressupostos de la Generalitat Valenciana per a l'exercici a què corresponguen les ajudes.
  
Annex II
  
Bases de la convocatòria de beques predoctorals per a la formació de personal investigador
  
1. Finalitat de la convocatòria
  
L'objecte d'esta convocatòria és la formació predoctoral de personal investigador per mitjà de la incorporació dels sol·licitants en grups d'investigació de les universitats, centres d'investigació del Consell Superior d'investigacions Científiques (CSIC) o d'altres entitats públiques o privades d'investigació amb personalitat jurídica pròpia que no tinguen finalitat de lucre, i radicats a la Comunitat Valenciana, i que tinguen un projecte vigent de R+D en què quede adscrit el becari.
  
D'esta manera, es pretén continuar la formació començada en anys anteriors a través de la renovació de les beques predoctorals.
  
2. Àmbits
  
Les sol·licituds poden fer referència a tots els àmbits de les ciències, de les humanitats i de la tecnologia.
  
3. Durada de la beca
  
El període de gaudiment de la beca s'iniciarà, a partir de l'1 de gener del 2000, una vegada resolta l'adjudicació i finalitzarà el 31 de desembre del mateix any.
  
Les beques es podran renovar per anys naturals, fins a un màxim de 3 renovacions. Posat el cas que el candidat haja gaudit de beques amb característiques homologables, es descomptarà este temps del màxim previst a l'efecte de la beca objecte d'esta convocatòria.
  
Per als becaris que s'incorporen a partir de l'1 de gener del 2000 i en les convocatòries successives serà necessari haver cursat 23 crèdits per a la segona renovació i 32 crèdits per a la tercera.
  
4. Dotació de la beca
  
La dotació de les beques serà de 112.000 pessetes brutes mensuals, lliurades al beneficiari en mensualitats anticipades i a les quals s'aplicarà les corresponents retencions segons la normativa vigent.
  
La beca inclou una aportació de 180.000 pessetes per any (12 mesos), a les institucions esmentades en la base primera, en concepte d'ajuda institucional i com a assignació al departament o al centre on es realitza el treball d'investigació. La citada dotació s'haurà de dedicar a:
  
- La contractació d'una assegurança d'accidents corporals i d'assistència mèdica. L'assistència mèdica podrà estendre's al cònjuge i als fills del beneficiari, sempre que no tinguen cobertura de la Seguretat Social.
  
- Si procedix, es dedicaran a satisfer els preus públics fixats com a matrícula dels estudis de tercer cicle considerats imprescindibles perquè el becari obtinga la suficiència investigadora.
  
- I a satisfer les necessitats directament derivades de la realització del projecte que el director considere oportunes.
  
En finalitzar cada període, la universitat o el centre d'investigació enviarà una justificació simple de la destinació de l'ajuda citada.
  
5. Estades en l'estranger
  
Els beneficiaris de la beca, si gaudixen del segon, el tercer o el quart any de la beca, podran fer estades temporals en l'estranger d'un mínim de tres setmanes i fins a un màxim de tres mesos a l'any, a fi de completar la formació investigadora relacionada amb el projecte d'investigació que es duu a terme, amb l'autorització prèvia del departament universitari o del centre d'investigació que el tutela i de la Direcció General d'Ensenyaments Universitaris i Investigació. Per a fer estos desplaçaments, el beneficiari de la beca es podrà acollir a la convocatòria d'estades que regixen les bases de l'annex IV d'esta ordre.
  
6. Requisits dels sol·licitants
  
a) Ser ciutadà de la Unió Europea resident a la Comunitat Valenciana o estranger resident a la Comunitat Valenciana.
  
b) Tindre el títol de llicenciat, enginyer o arquitecte o haver superat, abans de l'acabament del termini de presentació de sol·licituds, totes les matèries exigides per a l'obtenció del títol, incloses les del projecte de fi de carrera o avantprojecte. La data d'acabament dels estudis de la titulació requerida haurà de ser juny de 1994 o posterior, llevat dels llicenciats en Medicina, Farmàcia, Biologia, Química o Psicologia que en el moment de sol·licitar la beca tinguen el títol oficial d'especialitat Mèdica (MIR), Farmacèutica (FIR), o tinguen el certificat oficial de Biològica (BIR), o Química (QUIR), o Psicologia (PIR) en què la data d'acabament dels estudis ha de ser juny de 1991 o posterior. Els títols obtinguts en l'estranger han d'estar reconeguts i cal acreditar-los dins del termini de presentació de les sol·licituds.
  
c) La investigació que es proposa ha de realitzar-se en el marc d'un projecte vigent i finançat amb fons públics concedits en qualsevol convocatòria que tinga característiques homologables a la de la Generalitat Valenciana i una vigència, almenys, fins el mes de juliol de l'any 2000.
  
Només a efecte de presentació de la sol·licitud, es considerarà que ha satisfet els requisits si el projecte de referència ha sigut presentat per a l'avaluació dins de la convocatòria de Projectes d'Investigació i Desenvolupament Tecnològic Generalitat Valenciana corresponent al present exercici de 1999.
  
d) No haver gaudit anteriorment d'altra beca de característiques homologables a les que es regulen en estes bases durant un període igual o superior a 24 mesos.
  
e) No tindre el títol de doctor, sense perjudici del que disposa l'apartat d) de la base 12.
  
f) Tindre una nota mitjana de l'expedient acadèmic igual o superior a 2.00 punts.
  
La nota mitjana de l'expedient acadèmic es trau calculant la mitjana ponderada amb dos decimals de les assignatures aprovades. Les qualificacions s'avaluen de la manera següent:
  
- Matrícula d'Honor: 4 punts
  
- Excel·lent: 3 punts
  
- Notable: 2 punts
  
- Aprovat: 1 punt
  
7. Formalització de les sol·licituds
  
a) Cal presentar les sol·licituds d'acord amb el que s'especifica en les Normes Generals de Procediment d'esta ordre.
  
b) Les sol·licituds, per duplicat, d'acord amb l'imprés normalitzat, han d'incloure:
  
Currículum del sol·licitant.
  
Fotocòpia compulsada de l'expedient acadèmic personal detallat on han de figurar les qualificacions obtingudes, la data en què s'obtingueren les qualificacions, el nombre de convocatòries i la fotocòpia compulsada del títol o del resguard acadèmic acreditatiu d'haver-lo sol·licitat o, si procedix, l'acreditació dels requisits establits en la base 6. b).
  
c) Fotocòpia del NIF o de la targeta de resident.
  
d) Una breu descripció del projecte d'investigació de la tesi doctoral i una memòria detallada del pla de treball que es farà l'any 2000 i que desenrotllarà el sol·licitant en relació amb el projecte en què s'integra.
  
e) Informe del director del treball de tesi en què conste la idoneïtat del candidat i del seu pla de treball.
  
f) La identificació del projecte finançat, amb el vistiplau de l'investigador principal del projecte i l'acreditació de la subvenció concedida per al finançament del projecte.
  
g) Currículum del director de la tesi i un informe breu, d'un màxim de dos folis, sobre l'historial científic i tècnic dels últims tres anys del grup investigador en el qual s'integra el becari, amb menció especial de les publicacions més importants en est període (fins a un màxim de 10).
  
8. Condicions
  
8.1. Cada sol·licitant només podrà presentar una sol·licitud.
  
8.2. Cada director de treball de tesi sols podrà constar com a tal en una sol·licitud.
  
8.3. Per cada projecte només es podrà presentar una sol·licitud.
  
9. Termini de presentació de les sol·licituds
  
El termini de presentació de les sol·licituds serà des de l'entrada en vigor de la present ordre fins al 31 de juliol de 1999.
  
10. Avaluació i selecció dels candidats
  
L'avaluació de les sol·licituds es farà tenint en compte:
  
a) La nota mitjana de l'expedient acadèmic personal, en un percentatge del 50% de la puntuació total.
  
b) El currículum del candidat relacionat amb l'activitat d'investigació: estudis universitaris de tercer cicle en els diferents nivells i altres estudis oficials de postgrau, i publicacions científiques; en un percentatge del 15% de la puntuació total.
  
c) La qualitat del projecte de tesi, en un percentatge del 15% de la puntuació total.
  
d) Els mèrits científics i tècnics del director del treball i del grup d'investigació en el qual s'integra, en un percentatge del 20% de la puntuació total.
  
La directora general d'Ensenyaments Universitaris i Investigació farà la selecció de candidats i les llistes de reserva i tindrà en compte l'avaluació que l'Agència Nacional d'Avaluació i Prospectiva (ANEP) realitze dels criteris de selecció abans citats.
  
11. Resolució
  
La directora general d'Ensenyaments Universitaris i Investigació, resoldrà esta convocatòria, per delegació del conseller, durant el primer trimestre del 2000.
  
12. Acceptació de la beca i obligacions del becari
  
El sol·licitant, en el cas que resulte becat, s'haurà de comprometre, per mitjà d'un document firmat, a complir totes les condicions generals derivades d'esta resolució i les particulars següents:
  
a) Acceptar la beca en les condicions d'esta convocatòria, com també les normes que la Direcció General d'Ensenyaments Universitaris i Investigació puga establir per al seguiment d'est programa.
  
b) Incorporar-se al centre o departament i, si procedix, al grup d'investigació i dedicar-se exclusivament i eficaçment al treball d'investigació proposat, d'acord amb les normes pròpies del departament o centre, s'entendrà que de no incorporar-se, es podrà considerar com una renúncia de la beca, llevat que estiga gaudint de les interrupcions previstes en esta ordre.
  
c) Presentar en la Direcció General d'Ensenyaments Universitaris i Investigació, coincidint amb la finalització de la beca, independentment de la causa que en motive l'acabament, una memòria en imprés normalitzat de tot el treball realitzat en el període global becat i un exemplar de totes les publicacions, articles i treballs que es deriven de la tasca realitzada i els resultats obtinguts.
  
d) En el seu cas, el becari i la universitat estan obligats a comunicar, en el termini d'un mes, a la Direcció General d'Ensenyaments Universitaris i Investigació, la lectura i defensa de la tesi doctoral. El becari haurà de presentar també còpia del resguard de la sol·licitud del títol de doctor.
  
A més caldrà informar específicament del treball a fer des de la lectura i defensa de la tesi doctoral fins l'acabament de l'any en curs de la beca, per a l'autorització de la Direcció General d'Ensenyaments Universitaris i Investigació per a est període de continuïtat de la beca.
  
e) Demanar autorització a la Direcció General per efectuar qualsevol modificació que afecte el Pla de Treball inicialment plantejat o el desenrotllament de la beca i, que comptarà amb el vistiplau del vicerector d'investigació o del responsable del centre d'investigació.
  
L'incompliment de qualsevol de les obligacions sense justificació comportarà que la Conselleria inicie un expedient de revocació de la beca.
  
13. Incompatibilitat de la beca
  
El benefici d'esta beca és incompatible amb qualsevol altra de característiques similars i també amb sous i salaris que impliquen una vinculació contractual.
  
El becari i / o els organismes receptors dels becaris hauran de comunicar qualsevol possible motiu d'incompatibilitat a la Direcció General d'Ensenyaments Universitaris i Investigació.
  
La concessió de la beca no establix cap relació contractual ni estatutària amb el centre receptor, ni implica cap tipus de compromís per part del centre en relació amb la posterior incorporació del becari a la plantilla del centre.
  
14. Docència
  
Serà potestat de la institució que acull el becari donar-li autorització perquè s'incorpore a les seues activitats docents, amb finalitat formativa i fins a un màxim de 60 hores lectives per any.
  
15. Interrupció
  
La directora general d'Ensenyaments Universitaris i Investigació podrà concedir la interrupció temporal del gaudiment de la beca a petició raonada de la persona interessada, sense percepció econòmica i amb la conformitat expressa del director del projecte i del vicerector d'investigació o del responsable del centre d'investigació.
  
Només en les interrupcions ocasionades per força major o per maternitat es pot recuperar el període interromput, sempre que les disponibilitats pressupostàries ho permeten.
  
Les interrupcions per motius d'incompatibilitat de percepcions no podran ser superiors a sis mesos en el transcurs de la beca i les possibles renovacions.
  
16. Substitucions
  
Les renúncies o les baixes que es produïsquen entre els becaris de nova concessió, dins dels quatre primers mesos de l'any, podran ser cobertes amb l'adjudicació de les beques als sol·licitants següents per l'ordre de reserva que establix prèviament la Direcció General d'Ensenyaments Universitaris i Investigació en el moment de la resolució d'esta convocatòria.
  
La Direcció General resoldrà l'adjudicació de les substitucions, les quals tindran efecte a partir de l'1 de maig del 2000.
  
A l'efecte de la durada de la beca, i en el supòsit de substitucions, el període comprés entre l'1 de gener del 2000 i el 30 d'abril del 2000 és irrecuperable.
  
La renúncia a la beca en els sis primers mesos de l'obtenció comportarà l'obligació de tornar totes les quantitats rebudes pel citat concepte.
  
17. Renovacions
  
Les condicions de les renovacions es regixen per les bases d'estes convocatòries.
  
Les renovacions anuals estan condicionades al compliment de tots els requisits exigits en esta convocatòria i especialment de les obligacions del becari en la realització del treball.
  
La persona interessada haurà de presentar, segons el que disposen les normes generals de procediment, un imprés normalitzat de sol·licitud de renovació que durà el vistiplau i l'avaluació del vicerector d'investigació o equivalent que ha d'incloure:
  
a) Un informe del becari sobre el treball realitzat i els resultats obtinguts durant l'últim any de la beca.
  
b) El pla de treball de l'any per al qual es demana la renovació, amb el vistiplau del director del treball de tesi del becari.
  
c) Un informe del director de la tesi del becari que avalue el treball realitzat i la necessitat de renovació. Informe que haurà d'incloure el vistiplau de l'investigador principal del projecte.
  
d) Justificació de la inscripció del becari en el programa de doctorat o, si procedix, l'acreditació d'haver superat els crèdits necessaris a què fa referència la base 3.
  
El termini de presentació de la sol·licitud és fins al 31 d'octubre de 1999.
  
18. Responsabilitats
  
La Conselleria no assumix cap responsabilitat per l'actuació del becari, ni pels danys i el perjudicis que puguen sobrevindre, sempre que els esmentats danys o perjudicis siguen imputables al becari.
  
Annex III
  
Bases de la convocatòria de beques per a la formació de persones de suport tècnic a la investigació
  
1. Finalitat de la convocatòria
  
La finalitat d'estes beques és la formació de personal qualificat de suport tècnic a les tasques d'investigació i de desenrotllament.
  
D'esta manera, es pretén continuar la formació iniciada l'any 1999 per mitjà de la renovació de beques de suport tècnic.
  
Les beques es dirigixen a titulats en formació professional.
  
2. Perfils
  
Els perfils d'aplicació d'estes beques de suport tècnic, d'acord amb les entitats on es realitzarà el treball pràctic formatiu, són els que s'especifiquen tot seguit:
  
UV (Universitat de València), UPV (Universitat Politècnica de València), UA (Universitat d'Alacant), UJI (Universitat Jaume I de Castelló), UMH (Universitat Miguel Hernández d'Elx), IVIA (Institut Valencià d'Investigacions Agràries), CSIC (Consell Superior d'Investigacions Científiques delegació de València)
  
II: (Formació Professional de 2n grau, Mòduls de nivell II o Cicles Formatius de grau mitjà) y III: (Formació Professional de 3r cicle, Mòduls de nivell III o Cicles Formatius de grau superior)
  
3. Durada de la beca
  
El període de gaudiment de la beca s'iniciarà a partir de l'1 de gener del 2000, una vegada resolta l'adjudicació, i finalitzarà el 31 de desembre del mateix any.
  
Les beques es podran renovar per un període anual addicional. Posat el cas que el candidat haja gaudit de beques de característiques homologables, es descomptarà este temps del màxim previst, a l'efecte de la beca objecte d'esta convocatòria.
  
4. Dotació de la beca
  
La dotació de les beques serà de 97.000 pessetes brutes mensuals, lliurades al beneficiari per mensualitats anticipades, a la qual s'aplicarà les corresponents retencions segons la normativa vigent.
  
Inclourà també una assegurança d'accidents corporals i d'assistència mèdica. Tot açò d'acord amb les especificacions següents:
  
a) El pagament al becari de les quantitats corresponents a les quatre primeres mensualitats, en cada període anual, anirà a càrrec del pressupost de l'entitat en la qual el becari realitze el treball pràctic formatiu. Les citades entitats adquiriran explícitament el compromís en el moment de proposar els perfils formatius a la directora general d'Ensenyaments Universitaris i Investigació. Així mateix, l'assegurança d'accidents corporals i d'assistència mèdica anirà a càrrec dels pressupostos de les esmentades entitats.
  
b) El pagament al becari de les quantitats corresponents als 8 mesos que falten del gaudiment de la beca en cada període anual anirà a càrrec dels pressupostos de la Conselleria de Cultura, Educació i Ciència.
  
5. Requisits dels sol·licitants
  
a) Ser ciutadà de la Unió Europea resident a la Comunitat Valenciana o estranger resident a la Comunitat Valenciana.
  
b) Tindre el títol de tècnic de Formació Professional de 2n grau, de Mòduls de nivell II o III, o de Cicles Formatius de grau mitjà o superior, en la branca o la família professional corresponent al perfil de beca sol·licitat, i haver-lo obtingut dins dels cinc anys immediatament anteriors a la data d'inici de la beca.
  
c) No haver gaudit anteriorment d'una beca de característiques homologables a les que es regulen en estes bases durant un període superior a dotze mesos.
  
6. Formalització de les sol·licituds
  
Cal presentar les sol·licituds d'acord amb el que s'especifica en les Normes Generals de Procediment d'esta ordre.
  
Les sol·licituds, per duplicat, d'acord amb l'imprés normalitzat, hauran d'incloure:
  
a) Títol que acredite el nivell acadèmic requerit en el punt 5. b), d'acord amb els perfils d'entrada a què fa referència el punt 2 d'estes bases.
  
b) Certificat acadèmic complet on figuraran totes les qualificacions obtingudes i les dates, referides als diferents cursos i matèries que formen el segon grau de formació professional, el mòdul de nivell II o III, o el cicle formatiu de grau mitjà o superior, segons siga procedent.
  
c) Còpia simple de la documentació per la qual s'acredita que el sol·licitant residix en la Comunitat Valenciana.
  
d) Currículum actualitzat de la persona sol·licitant (màxim 2 pàgines).
  
e) Còpia de contractes de treball, si procedix, relacionats amb el perfil sol·licitat.
  
f) Certificats o diplomes de formació ocupacional, si procedix, relacionats amb el perfil sol·licitat.
  
g) Certificats o diplomes de coneixements de llengües, si procedix.
  
h) Fotocòpia del NIF o de la targeta de resident.
  
i) Altres documents que es considere oportuns.
  
7. Condicions
  
Cada persona interessada podrà sol·licitar fins a un màxim de tres perfils formatius per ordre de preferència.
  
Una vegada finalitzat el procés de selecció de becaris i en el cas que hagen quedat perfils vacants, estos podran ser assignats als sol·licitants d'uns altres perfils que no hagen sigut adjudicataris de la beca i que reunixen els requisits de titulació del perfil vacant.
  
8. Termini de presentació de sol·licituds
  
El termini de presentació de sol·licituds serà des de l'entrada en vigor de la present ordre fins al 31 de juliol de 1999.
  
9. Avaluació i selecció de candidats
  
L'avaluació de les sol·licituds es farà tenint en compte:
  
a) La nota mitjana de l'expedient acadèmic personal, en un percentatge del 55% de la puntuació total.
  
b) Altres mèrits curriculars del sol·licitant, relacionats amb el perfil sol·licitat, en un percentatge del 30% de la puntuació total. S'avaluarà: contractes de treball, cursos de formació ocupacional, cursos oficials d'idiomes o llengües, altres cursos complementaris.
  
c) Adequació del perfil de formació del sol·licitant a les característiques de l'activitat pràctica de formació, en un percentatge del 15% de la puntuació total.
  
L'avaluació d'est últim criteri es farà en col·laboració amb les entitats de destinació on es desenrotlle el treball pràctic de formació, per mitjà d'una entrevista als candidats preseleccionats d'acord amb la puntuació obtinguda en els apartats a) i b) anteriors.
  
La directora general d'Ensenyaments Universitaris i Investigació establirà la selecció dels candidats i les llistes de reserva.
  
10. Resolució
  
La directora general d'Ensenyaments Universitaris i Investigació, resoldrà esta convocatòria, per delegació del conseller, durant el primer trimestre del 2000.
  
11. Acceptació de la beca i obligacions del becari
  
El sol·licitant, si resulta becat, ha de comprometre's, per mitjà d'un document firmat, a complir totes les condicions generals que es deriven d'esta resolució, i les següents particulars:
  
a) Acceptar la beca en les condicions d'esta convocatòria, i també les normes que la Direcció General d'Ensenyaments Universitaris i Investigació pot establir per al seguiment d'este programa.
  
b) Incorporar-se al centre o al departament i, si procedix, al grup d'investigació i dedicar-se exclusivament i eficaçment al treball pràctic de formació proposat, d'acord amb les normes pròpies del departament o del centre, s'entén que el fet de no incorporar-se, es podrà considerar com a una renúncia de la beca, llevat que estiga gaudint de les interrupcions previstes en esta ordre.
  
c) Presentar en la Direcció General d'Ensenyaments Universitaris i Investigació, coincidint amb la finalització de la beca, independentment de la causa que en motive l'acabament, una memòria en imprés normalitzat de tot el treball realitzat en el període global becat.
  
d) Demanar autorització a la Direcció General per efectuar qualsevol modificació que afecte el Pla de Treball inicialment plantejat o el desenrotllament de la beca i, que comptarà amb el vistiplau del vicerector d'investigació o del responsable del centre d'investigació.
  
L'incompliment de qualsevol de les obligacions sense justificació comportarà que la Conselleria inicie un expedient de revocació de la beca.
  
12. Incompatibilitat de la beca
  
El benefici d'esta beca és incompatible amb qualsevol altra de característiques semblants i també amb sous i salaris que impliquen una vinculació contractual.
  
El becari i els organismes receptors dels becaris han de comunicar qualsevol possible motiu d'incompatibilitat a la Direcció General d'Ensenyaments Universitaris i Investigació.
  
La concessió de la beca no establix cap relació contractual ni estatutària amb el centre receptor, ni implica cap tipus de compromís per part del centre en relació amb la posterior incorporació del becari en la plantilla del centre.
  
13. Interrupció
  
La directora general d'Ensenyaments Universitaris i Investigació podrà concedir la interrupció temporal de gaudiment de la beca a petició raonada de la persona interessada, sense percepció econòmica i amb la conformitat expressa del tutor del treball pràctic i del responsable del departament universitari o del centre públic d'investigació.
  
Només en les interrupcions per causa de força major o per maternitat es podrà recuperar el període interromput sempre que les disponibilitats pressupostàries ho permeten.
  
Les interrupcions per causa d'incompatibilitat de percepcions no podran ser superiors a tres mesos en el transcurs de la beca i la possible renovació.
  
14. Substitucions
  
Les renúncies o les baixes que es produïsquen entre els becaris de nova concessió, dins dels quatre primers mesos de l'any, podran ser cobertes amb l'adjudicació de les beques als sol·licitants per l'ordre de reserva que establix prèviament la Direcció General d'Ensenyaments Universitaris i Investigació en el moment de la resolució d'esta convocatòria.
  
La Direcció General resoldrà l'adjudicació de les substitucions, les quals tindran efecte a partir de l'1 de maig del 2000.
  
A efecte de la durada de la beca i en el cas de les substitucions, el període comprés entre l'1 de gener del 2000 i el 30 d'abril del 2000 és irrecuperable.
  
La renúncia a la beca quan es produïsca dins dels sis primers mesos de l'obtenció comportarà l'obligació de tornar totes les quantitats percebudes pel citat concepte.
  
15. Renovacions
  
Les bases d'estes convocatòries regiran les condicions de renovació.
  
Les renovacions anuals estaran condicionades al compliment de tots els requisits exigits en esta convocatòria i, especialment, de les obligacions del becari en la realització del treball.
  
La persona interessada haurà de presentar, d'acord amb el que disposen les normes generals de procediment, un imprès normalitzat de sol·licitud de renovació que ha de dur el vistiplau i l'avaluació del vicerector d'investigació, o equivalent, haurà d'incloure:
  
a) Un informe del becari sobre el treball realitzat i els resultats obtinguts durant últim any de la beca.
  
b) El pla de treball de l'any per al qual es demana la renovació, amb el vistiplau del tutor del treball pràctic.
  
c) Un informe del tutor del treball pràctic que avalue la tasca realitzada i la necessitat de renovació.
  
El termini de presentació de sol·licituds serà fins al 31 d'octubre de 1999.
  
16. Responsabilitats
  
La Conselleria no assumix cap responsabilitat per l'actuació del becari ni pels danys i el perjudicis que puguen sobrevindre, sempre que els dits danys o perjudicis siguen imputables al becari.
  
Annex IV
  
Bases de la convocatòria d'ajudes per a estades de becaris en centres d'investigació
  
1. Objecte
  
L'objecte d'esta convocatòria és concedir ajudes als becaris de formació de personal investigador de la Generalitat Valenciana o de convocatòries públiques homologables a les d'esta, que realitzen els treballs d'investigació en universitats o en centres d'investigació de la Comunitat Valenciana, per a la realització d'estades de perfeccionament o d'investigació en centres estrangers.
  
La present convocatòria fa referència a activitats que cal desenrotllar durant l'any 2000.
  
2. Àmbits d'aplicació
  
Les sol·licituds poden fer referència a tots els àmbits de les ciències, de les humanitats i de la tecnologia.
  
3. Formalització de les sol·licituds
  
La documentació que cal presentar, per duplicat, quan es formule la sol·licitud, serà la següent:
  
a) Imprès de sol·licitud, correctament emplenat, on cal incloure una memòria que detallarà el treball d'investigació o, si procedix, de formació que desenrotlla.
  
b) Còpia del NIF.
  
c) Currículum vitae del sol·licitant i, en el cas que no siguen becaris de la Generalitat Valenciana, credencial de becari.
  
d) Acreditació de l'admissió o del compromís de sol·licitar-la en alguna de les universitats o dels centres d'investigació escollits, amb la justificació dels motius pels quals s'ha fet la citada elecció.
  
No presentar el document que acredita l'admissió en el centre, abans d'incorporar-se, serà motiu de revocació de la beca.
  
e) Historial científic i tècnic del grup d'investigador en què s'integrarà el candidat (centre sol·licitat) o, si procedix, les dades sobre els cursos o la institució on la persona sol·licitant desenrotllarà la seua formació.
  
f) Un informe del director de la tesi doctoral en què es fa constar l'oportunitat de l'estada proposada.
  
El termini de presentació de sol·licituds estarà obert fins al dia 30 d'octubre de 1999.
  
4. Import
  
Les ajudes que es convoquen comprenen:
  
4.1. Una dotació mensual de 125.000 pessetes brutes, destinada a despeses d'allotjament i manutenció.
  
4.2. Una ajuda per als viatges d'anada i de tornada, que tindrà una quantia màxima de 150.000 pessetes.
  
5. Durada de les ajudes
  
La durada comprendrà entre un i tres mesos.
  
6. Avaluació i selecció dels candidats
  
Es tindran en compte els següents criteris de selecció i en la proporció que se n'establix per cada un.
  
a) Currículum cientificotècnic del sol·licitant: 40% de la puntuació total.
  
b) Interès cientificotècnic i les possibles repercussions del treball d'investigació proposat o, si procedix, dels cursos que es faran, com també la viabilitat de l'execució en el temps sol·licitat i amb els recursos disponibles: 30% de la puntuació total.
  
c) Historial cientificotècnic del grup investigador en què s'integrarà el candidat (centre sol·licitat) o, si procedix, la rellevància dels estudis de formació o de la institució on desenrotlla l'activitat: 30% de la puntuació total.
  
d) Amb igualtat d'altres circumstàncies, tindran preferència les persones interessades que no han gaudit de cap beca o ajuda homologable a la que ara es convoca, durant l'any 1999.
  
La directora general d'Ensenyaments Universitaris i Investigació establirà la selecció dels candidats.
  
7. Resolució
  
La directora general d'Ensenyaments Universitaris i Investigació resoldrà esta convocatòria, per delegació del conseller, durant el primer trimestre del 2000.
  
8. Pagament
  
El pagament es farà per mitjà del fraccionament de la quantitat total en mensualitats anticipades.
  
L'ajuda per al viatge d'anada i de tornada es pagarà junt amb la primera mensualitat.
  
9. Obligacions dels beneficiaris
  
Els beneficiaris s'ajustaran als preceptes establits en la Llei d'Hisenda Pública de la Generalitat Valenciana i, específicament, els beneficiaris de les ajudes regulades en este annex estaran obligats a:
  
9.1. Acceptar per escrit la beca en un termini màxim de 15 dies des de la publicació de la resolució que adjudique estes beques.
  
9.2. Enviar a la directora general d'Ensenyaments Universitaris i Investigació, en el termini d'un mes a partir de la finalització de l'estada, un informe del treball realitzat, que continga els resultats obtinguts i la conformitat del director del treball o, si procedix, la conformitat del director de la institució o del centre on es desenrotlle l'estada. També s'adjuntaran els justificants originals del desplaçament.
  
9.3. Notificar a la directora general d'Ensenyaments Universitaris i Investigació l'arribada a la universitat o al centre d'investigació seleccionat, amb indicació de l'adreça a efecte de notificacions.
  
9.4. Els beneficiaris hauran de notificar a la Direcció General d'Ensenyaments Universitaris i Investigació la data d'incorporació al centre escollit en un termini no superior a dos mesos des de l'adjudicació de la beca. S'entendrà que els beneficiaris que no s'incorporen al centre d'aplicació en data autoritzada renuncia a la beca.
  
9.5. Si es renuncia a l'ajuda, s'haurà de notificar tan aviat com siga possible a la Direcció General d'Ensenyaments Universitaris i Investigació, amb el vistiplau del director de la tesi.
  
Annex V
  
Bases de la convocatòria d'ajudes per a estades postdoctorals per a joves investigadors
  
1. Objecte
  
L'objecte d'esta convocatòria és concedir ajudes a titulats universitaris amb grau de doctor, per a la realització d'estades de perfeccionament o d'investigació en centres fora de la Comunitat Valenciana.
  
La present convocatòria fa referència a activitats que cal desenrotllar durant l'any 2000.
  
2. Àmbits d'aplicació
  
Les sol·licituds poden fer referència a tots els àmbits de les ciències, de les humanitats i de la tecnologia.
  
3. Beneficiaris
  
Podran ser beneficiaris els titulats universitaris amb grau de doctor, obtingut després de l'1 de gener de 1998, en alguna de les universitats de la Comunitat Valenciana, que han gaudit de la condició de becaris de formació de personal investigador de la Generalitat Valenciana, o de convocatòries públiques homologables a les d'esta, i que no formen part de les plantilles de les universitats o dels centres d'investigació.
  
4. Formalització de les sol·licituds
  
La documentació que cal presentar, per duplicat, quan es formule la sol·licitud, serà la següent:
  
a) Imprès de sol·licitud, correctament emplenat, on cal incloure una memòria que detallarà el treball d'investigació o, si procedix, de formació que cal desenrotllar.
  
b) Còpia del NIF.
  
c) Currículum del sol·licitant i còpia del títol de doctor o document equivalent.
  
d) Acreditació de l'admissió, o compromís de sol·licitar-la en alguna de les universitats o dels centres d'investigació escollits, que justifique els motius pels quals s'ha fet la citada elecció.
  
No presentar el document d'admissió al centre, abans d'incorporar-se, serà motiu de revocació de la beca.
  
e) Historial científic i tècnic del grup investigador en què s'integrarà el candidat (centre sol·licitat) o, si procedix, les dades sobre els cursos o la institució on el sol·licitant desenrotllarà la seua formació.
  
f) Si ha tingut la condició de becari de convocatòries públiques homologables a les de la Generalitat Valenciana, acreditació d'esta circumstància.
  
El termini de presentació de sol·licituds estarà obert fins al 30 de setembre de 1999.
  
5. Import
  
Les ajudes que es convoquen comprenen:
  
5.1. Una dotació mensual entre 125.000 i 275.000 pessetes brutes, segons el país de destinació, per a despeses d'allotjament i manutenció.
  
5.2. Una ajuda per als viatges d'anada i de tornada, que tindrà una quantia màxima de 200.000 pessetes.
  
6. Durada de les ajudes
  
La durada comprendrà entre tres i sis mesos.
  
7. Avaluació i selecció dels candidats
  
Es tindrà en compte els següents criteris de selecció i en la proporció que se n'establix per cada un:
  
a) Currículum acadèmic i cientificotècnic del sol·licitant: 40% de la puntuació total.
  
b) Interès cientificotècnic i les possibles repercussions del treball d'investigació proposat o, si procedix, dels cursos que es faran, i també la viabilitat de l'execució en el temps sol·licitat i amb els recursos disponibles: 30% de la puntuació total.
  
c) Historial cientificotècnic del grup investigador en què s'integrarà el candidat (centre sol·licitat) o, si procedix, la rellevància dels estudis de formació o de la institució on desenrotlla l'activitat: 30% de la puntuació total.
  
Tindran preferència les persones interessades que no han gaudit de cap beca o ajuda homologable a la que ara es convoca durant l'any 1999.
  
La directora general d'Ensenyaments Universitaris i Investigació establirà la selecció de candidats, la qual tindrà en compte l'avaluació que realitze l'Agència Nacional d'Avaluació i Prospectiva.
  
8. Resolució
  
La directora general d'Ensenyaments Universitaris i Investigació, resoldrà esta convocatòria, per delegació del conseller, durant el primer trimestre del 2000.
  
9. Pagament
  
El pagament es farà per mitjà del fraccionament de la quantitat total en mensualitats anticipades.
  
L'ajuda per al viatge d'anada i de tornada es pagarà junt amb la primera mensualitat.
  
10. Obligacions del beneficiaris
  
Els beneficiaris s'ajustaran als preceptes establits en la Llei d'Hisenda Pública de la Generalitat Valenciana i, específicament, els beneficiaris de les ajudes regulades en este annex estaran obligats a:
  
10.1. Acceptar per escrit la beca en un termini màxim de 15 dies des de la publicació de la resolució que adjudique estes beques.
  
102. Enviar a la directora general d'Ensenyaments Universitaris i Investigació, en el termini d'un mes a partir de la finalització de l'estada, un informe del treball realitzat que continga els resultats obtinguts i fent constar la conformitat del director del treball o, si procedix, la del director de la institució o centre on es desenrotlle l'estada. També s'adjuntaran els justificants originals del desplaçament.
  
10.3. Notificar a la directora general d'Ensenyaments Universitaris i Investigació l'arribada a la universitat o el centre d'investigació seleccionat, amb indicació de l'adreça a efecte de notificacions.
  
10.4. Els beneficiaris han de notificar a la Direcció General d'Ensenyaments Universitaris i Investigació la data d'incorporació al centre escollit en un termini no superior a dos mesos des de l'adjudicació de la beca. S'entén que el beneficiari que no s'incorpore al centre de destinació en la data autoritzada renuncia a la beca.
  
10.5. Si es renuncia a l'ajuda, s'haurà de notificar tan aviat com siga possible a la Direcció General d'Ensenyaments Universitaris i Investigació.
  
Annex VI
  
Bases de la convocatòria d'ajudes per a estades a Espanya i a l'estranger de professors i investigadors que pertanyen a les plantilles de les universitats i altres centres d'investigació
  
1. Objecte
  
L'objecte d'esta convocatòria és concedir ajudes als professors i investigadors que pertanyen a les plantilles de les universitats i altres centres d'investigació, per a la realització d'estades temporals de perfeccionament o d'investigació en centres fora de la Comunitat Valenciana.
  
La present convocatòria fa referència a activitats que cal desenrotllar durant l'any 2000.
  
2. Requisits dels beneficiaris
  
a) Tindre el grau de doctor
  
b) Formar part de les plantilles (funcionaris o personal contractat) de les universitats, centres del Consell Superior d'investigacions Científiques (CSIC), centres d'investigació que pertanyen a la Generalitat Valenciana i altres centres d'investigació, tots ubicats a la Comunitat Valenciana, sempre que tinguen personalitat jurídica pròpia i sense ànim de lucre.
  
3. Formalització de les sol·licituds
  
La documentació que cal presentar, per duplicat, quan es formule la sol·licitud, serà la següent:
  
a) Imprés de sol·licitud, on cal incloure una memòria que detallarà el treball d'investigació o, si procedix, de formació que desenrotlla.
  
b) Còpia del NIF.
  
c) Currículum vitae del sol·licitant.
  
d) Acreditació de l'admissió o el compromís de sol·licitar-la en alguna de les universitats o dels centres d'investigació escollits, amb la justificació dels motius pels quals s'ha fet la citada elecció.
  
No presentar el document d'admissió al centre, abans d'incorporar-se, serà motiu de la revocació de la beca.
  
e) Acreditació del permís o de la llicència o compromís de demanar-la a l'autoritat corresponent per a interrompre la tasca docent i investigadora durant el període per al qual se sol·licita la beca. La impossibilitat d'obtindre la citada autorització abans de començar el període invalidarà la concessió.
  
f) Historial científic i tècnic del grup investigador en què s'integrarà el demandant (centre sol·licitat) o, si procedix, les dades sobre els cursos o la institució on el sol·licitant desenrotllarà la formació.
  
4. Termini
  
El termini de presentació de sol·licituds estarà obert fins al dia 30 de setembre de 1999.
  
5. Import
  
Les ajudes que es convoquen comprenen:
  
a) Una dotació mensual d'entre 125.000 i 275.000 pessetes brutes, segons el país de destinació, per a despeses d'allotjament i de manutenció.
  
b) Una ajuda per als viatges d'anada i de tornada, que tindrà una quantia màxima de 200.000 pessetes.
  
6. Durada de les ajudes
  
La durada comprendrà d'entre un i sis mesos
  
7. Avaluació i selecció dels candidats
  
Es tindran en compte els següents criteris de selecció i en la proporció que se n'establix per a cada un.
  
a) Currículum acadèmic i cientificotècnic del sol·licitant: 40% de la puntuació total.
  
b) Interès cientificotècnic i les possibles repercussions del treball d'investigació proposat o, si procedix, dels cursos que es faran, com també la viabilitat de l'execució en el temps demanat i amb els recursos disponibles: 30% de la puntuació total.
  
c) Historial cientificotècnic del grup investigador on s'integrarà el candidat (centre sol·licitat) o, si procedix, rellevància dels estudis de formació o de la institució en què desenrotlla l'activitat: 30% de la puntuació total.
  
Tindran preferència els sol·licitants que no han gaudit, durant l'any anterior, de la mateixa ajuda.
  
La directora general d'Ensenyaments Universitaris i Investigació establirà la selecció dels candidats, la qual tindrà en compte l'avaluació de l'Agència Nacional d'Avaluació i Prospectiva.
  
8. Resolució
  
La directora general d'Ensenyaments Universitaris i Investigació resoldrà esta convocatòria, per delegació del conseller, durant el primer trimestre del 2000.
  
9. Pagament
  
El pagament es farà per mitjà del fraccionament de la quantitat total en mensualitats anticipades.
  
L'ajuda per al viatge d'anada i de tornada es pagarà junt amb la primera mensualitat.
  
10. Obligacions dels beneficiaris
  
El beneficiaris s'ajustaran als preceptes establits en la Llei d'Hisenda Pública de la Generalitat Valenciana i, específicament, els beneficiaris de les ajudes regulades en este annex estan obligats a:
  
a) Acceptar per escrit la beca en un termini màxim de 15 dies des de la publicació de la resolució que adjudique estes beques.
  
b) Notificar a la Direcció General d'Ensenyaments Universitaris i Investigació la data d'incorporació al centre escollit en un termini no superior a dos mesos des de l'adjudicació de la beca. S'entén que tot beneficiari que no s'incorpore en la data autoritzada renuncia a la beca.
  
c) Notificar a la directora general d'Ensenyaments Universitaris i Investigació l'arribada a la universitat o centre d'investigació seleccionat, amb indicació de l'adreça a efecte de notificacions.
  
d) Presentar a la directora general d'Ensenyaments Universitaris i Investigació, en el termini d'un mes a partir de la finalització de l'estada, un informe del treball realitzat, que continga els resultats obtinguts i fent constar la conformitat del director del treball o, si escau, la del director de la institució o del centre on es desenrotlle l'estada. També s'hi adjuntaran els justificants originals del desplaçament.
  
Annex VII
  
Bases de la convocatòria d'estades d'investigadors convidats en universitats i altres centres d'investigació situats a la Comunitat Valenciana
  
1. Objecte
  
L'objecte d'esta convocatòria és concedir ajudes a les universitats valencianes i centres d'investigació per a subvencionar les estades de professors i investigadors visitants. La finalitat de les estades pot ser la docència i la investigació en qualsevol matèria.
  
La present convocatòria fa referència a activitats que cal desenrotllar durant l'any 2000.
  
2. Sol·licitants i beneficiaris
  
2.1. Podran presentar les sol·licituds les universitats o altres entitats públiques o privades amb finalitat investigadora legal o estatutària i personalitat jurídica pròpia, sense finalitat lucrativa, situades, sempre, a la Comunitat Valenciana.
  
Podran presentar propostes, per mitjà del seu organisme i com a investigadors responsables de l'acolliment del visitant, les persones físiques amb capacitat investigadora integrades en la plantilla de les entitats citades en el paràgraf anterior.
  
2.2. Les mencionades entitats seran les beneficiàries i perceptores de les quantitats que s'alliberen per raó de les subvencions concedides a l'empara d'esta convocatòria.
  
2.3. Els destinataris finals de l'ajuda seran els doctors universitaris estrangers o espanyols que no residixen a la Comunitat Valenciana i que han sigut convidats.
  
3. Durada
  
Les ajudes que es convoquen tenen una durada compresa d'entre un i tres mesos.
  
4. Import
  
La quantia de les ajudes econòmiques es calcula segons els mèrits del candidat proposat i de la durada de l'estada.
  
5. Formalització de les sol·licituds
  
La documentació que cal presentar, per duplicat, quan es formule la sol·licitud, és la següent:
  
Imprés de sol·licitud, en el qual s'inclourà una memòria que detallarà el treball d'investigació que cal desenrotllar.
  
Curriculum vitae de l'investigador convidat.
  
Historial conjunt, amb el curriculum vitae de cada una de les persones que integren el grup d'investigació receptor, ha d'incloure el treball cientificotècnic durant, com a mínim, els cinc últims anys.
  
6. Terminis
  
El termini de presentació de sol·licituds estarà obert fins al dia 30 de setembre de 1999.
  
7. Avaluació i selecció de candidats
  
Segons el que s'indica en l'apartat primer d'estes bases, es tindrà en compte els següents criteris de selecció i en la proporció que se n'establix per a cada un:
  
a) Currículum acadèmic, científic i professional de l'investigador convidat proposat: 40% de la puntuació total.
  
b) Interès cientificotècnic del programa de col·laboració i la viabilitat de l'execució en el temps sol·licitat i amb els recursos disponibles: 20% de la puntuació total.
  
c) Historial acadèmic i científic dels grups investigadors que subscriuen la sol·licitud: 40% de la puntuació total.
  
La directora general d'Ensenyaments Universitaris i Investigació establirà la selecció dels candidats, la qual tindrà en compte l'avaluació que realitza l'Agència Nacional d'Avaluación i Prospectiva.
  
8. Resolució
  
La directora general d'Ensenyaments Universitaris i Investigació resoldrà esta convocatòria, per delegació del conseller, durant el primer trimestre del 2000.
  
9. Obligacions
  
El beneficiari s'ajustarà als preceptes establits en la Llei Hisenda Pública de la Generalitat Valenciana i, específicament, els beneficiaris de les ajudes regulades en este annex estan obligats a:
  
a) L'investigador responsable del grup ha d'acceptar l'ajuda en el termini de 15 dies des de la comunicació de la resolució.
  
b) L'investigador convidat ha d'acomplir amb aprofitament les diferents etapes del pla de treball proposat, es dedicarà a ell segons les normes pròpies del departament o centre en què es duu a terme.
  
c) L'investigador responsable, en el termini d'un mes a partir de la finalització de l'estada, ha d'enviar a la directora general d'Ensenyaments Universitaris i Investigació un informe, elaborat per l'investigador convidat, sobre la tasca feta, que continga els resultats obtinguts i un informe del responsable del grup amb qui ha col·laborat sobre el compliment de les activitats previstes amb el vistiplau del vicerector d'investigació de la universitat corresponent o del director del centre d'investigació.
  
El pagament de l'ajude es farà després de justificar adequadament la realització de l'estada subvencionada, per mitjà de la presentació dels documents referits en el paràgraf anterior.
  
Annex VIII
  
Bases de la convocatòria d'ajudes per a la realització de projectes de R+D per a investigadors doctors que no pertanyen a les plantilles d'universitats i centres d'investigació
  
1. Finalitat de la convocatòria
  
L'objectiu d'esta convocatòria és concedir ajudes a joves investigadors amb una trajectòria destacada, que no formen part de les plantilles de les universitats o centres d'investigació, per a realitzar un projecte d'investigació que ampliarà el contingut de les seues investigacions cap a la consecució d'una major qualificació científica.
  
D'esta manera, es pretén continuar la formació iniciada l'any passat per mitjà de la concessió de noves ajudes per a pròrrogues, si procedix, per a la realització dels projectes d'investigació aprovats per raó de la convocatòria anterior.
  
2. Sol·licitants i beneficiaris
  
Podran ser sol·licitants i beneficiaris de les ajudes les entitats públiques o privades, sense ànim de lucre, amb finalitat investigadora legal o estatutària, personalitat jurídica pròpia, ubicades en la Comunitat Valenciana, amb capacitat suficient per obrar i que no estan inhabilitades per obtindre subvencions públiques o per contractar amb l'Estat o amb altres entitats públiques.
  
Podran presentar projectes, per mitjà de l'organisme i com a personal investigador responsable de l'execució cientificotècnica, els doctors que gaudixen o han gaudit de contractes de reincorporació en les entitats esmentades en el punt anterior.
  
3. Durada
  
La durada de l'ajuda serà de 12 mesos, es podrà demanar la renovació una sola vegada per altre període màxim de 12 mesos addicionals.
  
4. Import de les ajudes
  
Les subvencions podran finançar, totalment o parcialment, el pressupost sol·licitat i la quantitat es determinarà en cada cas d'acord amb els criteris d'avaluació i de selecció.
  
Les ajudes previstes en esta convocatòria es destinaran per a cobrir les següents despeses, sempre que estiguen relacionades amb la realització del projecte:
  
a) Despeses derivades de la contractació de l'investigador responsable.
  
b) Despeses de material fungible.
  
c) Despeses que corresponen a viatges i dietes.
  
La quantia anual màxima conjunta dels conceptes b) i c) no podrà superar 1.000.000 de pessetes.
  
La dedicació de l'investigador al projecte serà exclusiva i incompatible amb qualsevol altra subvenció, i també amb els sous i salaris que impliquen vinculació contractual o estatutària de l'investigador.
  
La incorporació de l'investigador no implica cap compromís de l'entitat receptora per a una posterior integració en les seues plantilles.
  
5. Formalització de les sol·licituds
  
L'entitat investigadora on es desenrotlle el projecte presentarà les sol·licituds que hauran de dur la firma de conformitat del representant legal de l'entitat i de l'investigador responsable. La mencionada conformitat implica que l'organisme ha comprovat que la documentació presentada complix tots els requisits formals que establix la convocatòria i que s'ajusta a la normativa del centre. Suposa, també el compromís de recolzar la correcta realització del projecte en cas que siga subvencionat.
  
Les sol·licituds es presenten d'acord amb el que s'especifica en les Normes Generals de Procediment de la present ordre.
  
El sol·licitant cal que presente la documentació, per duplicat, següent:
  
a) Imprès normalitzat de sol·licitud d'ajuda
  
b) Còpia del NIF.
  
c) Còpia del títol de doctor.
  
d) Còpia del contracte de reincorporació.
  
e) Memòria cientificotècnica.
  
f) Currículum vitae normalitzat de l'investigador.
  
En el cas d'entitats jurídiques privades, justificació d'acomplir amb les obligacions tributàries i de la Seguretat Social en la data d'acabament del termini de presentació de les sol·licituds, segons el que disposa l'Ordre de 30 de maig de 1996, de la Conselleria d'Economia i Hisenda, sobre la forma d'acreditar els beneficiaris de les subvencions l'exigència que preveu l'article 47.7 del text refós de la Llei d'Hisenda Pública de la Generalitat Valenciana.
  
Si la sol·licitud fa referència a la concessió d'ajudes per a pròrrogues de projectes d'investigació aprovats per raó de la convocatòria anterior, l'investigador responsable ha d'emplenar únicament l'imprès simplificat del progrés del projecte, habilitat per a esta finalitat que li serà remés i adjuntar-hi, si escau, una còpia de totes les publicacions relacionades amb l'informe, producte del desenrotllament del projecte d'investigació.
  
6. Avaluació i selecció de propostes
  
L'Agència Nacional d'Avaluació i Prospectiva avaluarà els projectes, d'acord amb els criteris següents i en la proporció que se n'establix per a cada un:
  
a) Adequació i capacitat de l'investigador responsable per al compliment de les activitats previstes en el projecte, fins un 50% de la puntuació total.
  
b) Rellevància dels objectius de la proposta en el context cientificotècnic corresponent, fins un 30% de la puntuació total.
  
c) Adequació dels recursos financers sol·licitats a la realització de les activitats previstes, fins un 20% de la puntuació total.
  
La directora general d'Ensenyaments Universitaris i Investigació establirà la selecció de candidats, la qual tindrà en compte l'avaluació que realitze l'Agencia Nacional de Evaluación y Prospectiva y, si cal, dels experts designats per a est cas.
  
7. Termini de presentació de sol·licituds
  
El termini de presentació de les sol·licituds serà fins al dia 15 de setembre de 1999.
  
Si la sol·licitud es referix a la pròrroga del projecte, l'informe haurà de ser enviat abans del 30 de novembre de 1999.
  
8. Resolució i notificació
  
La directora general d'Ensenyaments Universitaris i Investigació per mitjà de la resolució realitzarà la concessió o la denegació de les ajudes.
  
La resolució es dictarà durant en el primer trimestre de l'any 2000. Esta resolució es publicarà en el Diari Oficial de la Generalitat Valenciana.
  
9. Pagament i justificació de les ajudes
  
L'import de l'ajuda concedida es lliurarà anticipadament a les entitats beneficiàries per incloure-la en els seus pressupostos, una vegada dictada la resolució.
  
Quan les entitats beneficiàries, d'acord amb la legislació que els és d'aplicació, hagen d'aportar les garanties per a l'anticipació de les subvencions, la garantia consistirà en un aval bancari.
  
La directora general d'Ensenyaments Universitaris i Investigació haurà d'acceptar qualsevol modificació de les condicions inicials d'aprovació de les sol·licituds.
  
Per justificar les ajudes o subvencions s'ha d'aportar:
  
- Si el beneficiaris són entitats que han de passar comptes al Síndic de Comptes, el document fefaent que acredite la incorporació de les ajudes o de les subvencions a la seua comptabilitat per mitjà de l'expedient que corresponga. Estes entitats han de conservar els originals de les factures i altres justificants de la despesa durant el període legalment establit.
  
- Les altres entitats que no estan obligades a passar comptes al Síndic de Comptes, han d'aportar tots els originals de les factures i altres justificants de les despeses.
  
- D'esta manera, també es justificarà l'ús de la subvenció concedida per mitjà del compliment de les normes sobre el seguiment cientificotècnic.
  
Les resolucions de concessió establiran els terminis de justificació de les ajudes.